als_Latn dik_Latn sag_Latn
Shqetësimi – Fëmijët e kësaj shkolle 9-vjeçare janë të detyruar që jo rrallëherë gjatë orëve të mësimit të dëgjojnë edhe vajtimet e njerëzve, të cilët vizitojnë të afërmit e vdekur
Nxënësit – Nxënësit shpjegojnë se ka ndodhur shpesh që nëpërmjet dritares së shkollës të kenë parë edhe gjithë procesin si është varrosur një njeri
Shkolla – E gjendur në majë të një kodre, në dy anët e saj e rrethuar vetëm nga varre, shkolla 9-vjeçare “Tahir Sinani” shërben si vend edukimi përreth 600 nxënës
Detyrimi – Shkolla është ndërtuar rreth 12 vjet më parë. Ne nuk donim t’i çonim fëmijët aty se kush do t’i çojë afër varreve, por jemi të detyruar se nuk ka shkollë tjetër
Frika – Nxënësit shpjegojnë se tani nuk kanë më frikë, nuk u bën përshtypje fare, pasi janë mësuar dhe varrezat janë pjesë e “pandarë” në procesin e tyre mësimor
Ilda Hoxha
Në periferi të kryeqytetit, pikërisht në zonën e Babrusë shkolla 9-vjeçare “Tahir Sinani” ndodhet ngjitur me varrezat. Duket absurde dhe e çuditshme në të njëjtën kohë, por ja që ndodh në vendin tonë dhe vetëm pak kilometra larg qendrës së Tiranës. Fëmijët e kësaj shkolle 9-vjeçare janë të detyruar që jo rrallëherë gjatë orëve të mësimit të dëgjojnë edhe vajtimet e njerëzve, të cilët kanë shkuar për të vizituar të afërmit e tyre në varreza. Mirëpo, ky nuk është i vetmi shqetësim. Nxënësit shpjegojnë se ka ndodhur shpesh që nëpërmjet dritares së shkollës të kenë parë edhe gjithë procesin si është varrosur një njeri. Të mendosh që bëhet fjalë për minorenë, për fëmijë që maksimumi mund të jenë 14 vjeç, kjo është e tmerrshme. E gjendur në majë të një kodre, në dy anët e saj e rrethuar vetëm nga varre, shkolla 9-vjeçare “Tahir Sinani” shërben si vend edukimi përreth 600 nxënës të kësaj zone. Veç të tjerash nxënësit shpjegojnë se tani nuk kanë më frikë, nuk u bën përshtypje fare, pasi janë mësuar dhe varrezat, janë pjesë e “pandarë” në procesin e tyre mësimor. Madje, njëri prej prindërve shpjegon se nuk kanë dashur që shkolla të ndërtohet pranë varreve, pasi sipas tij askush nuk ka dëshirë t’i çojë fëmijët për të mësuar aty, sidomos kur bëhet fjalë për nxënës të klasës së parë apo edhe të dytë. Banori tregon se fillimisht në katin e dytë të shkollës u vunë xhama pasqyrë, në mënyrë që të miturit të mos shihnin asgjë se ç’bëhej në varre, por një pjesë e xhamave janë thyer. Sot, ata vështrojnë lirshëm se çfarë ndodh vetëm 2 metra larg dritares së tyre, ku gjenden varrezat e zonë së Babrusë. “Shkolla është ndërtuar rreth 12 vjet më parë. E kundërshtuam fort, askush nga ne nuk donte që të bëhej aty. Pavarësisht kundërshtimit tonë, asgjë nuk u mor parasysh. Ne nuk donim t’i çonim fëmijët aty se kush do t’i çojë afër varreve, por jemi të detyruar se nuk ka shkollë tjetër afër. Në këtë shkollë ka një numër shumë të madh nxënës mund të jenë 600 apo edhe më tepër”, tregon një banor. Dy prej fëmijëve, Elsa dhe Enveri, nxënës të shkollës “Tahir Sinani” rrëfejnë së nuk u bën më përshtypje. Madje, kur i pyet nëse u ngjall frikë prania afër varrezave, të vështrojnë çuditshëm. Ndonëse janë vetëm në klasën e dytë, që i bie 8 vjeç, për ta nuk ka asnjë problem, janë mësuar tashmë. “Nuk kemi frikë fare”, tregojnë ata me një ftohtësi të frikshme. Në shkollën “Tahir Sinani’ mësimi zhvillohet me dy turne, çka do të thotë që gjatë dimrit, kur errësira bie shumë shpejt, u duhet të qëndrojnë edhe natën. Për fëmijët 7, 8 apo edhe 14-vjeçarë kjo nuk është aspak normale. Një nxënës i klasës së shtatë tashmë shpjegon se në fillim kishte shumë frikë të shkonte në shkollë. Së pari, sepse i duhej të shkonte turni i dytë dhe së dyti kur binte nata ankthi shtohej. “Në fillim e kishim klasën në katin e parë dhe prej murit nuk dukeshin mirë. Më pas kur u ngjitëm në kat të dytë aty dukeshin komplet, kishim shumë frikë. Në orën e mësimit bënim muhabet me nxënësit e tjerë vetëm për varret. Tani jemi mësuar, na duket normale”, tregon ai. Gjatë pushimit të drekës apo edhe në atë midis orëve, nxënësve u duhet të shikojnë dhe dëgjojnë vajtimet e njerëzve që vijnë te të afërmit e tyre të vdekur. Shkollën e ndan vetëm një mur i vogël nga këto varreza dhe në të dy anët e saj ka varre. Muri i “shkollës mes varreve” ndodhet vetëm 1 metër larg tyre. Ankth, shqetësim, frikë, të gjitha këto ndjesi i kanë shoqëruar nxënësit e vegjël të kësaj shkolle, por edhe prindërit e tyre. Të gjithë, dikush më shumë e një tjetër më pak kanë ndier frikën që të ngjall të qenët pranë varrezave. Sado që janë përpjekur të kundërshtojnë, të ngrenë zërin, të kërkojnë një të drejtë të tyre, gjithçka ka qenë një luftë e “kotë”. Fëmijët e kësaj zone, janë të destinuar të mësojnë në shkollën që ndodhet mes varreve, me apo pa dëshirën e tyre, do shkojnë, nuk kanë zgjidhje tjetër. Pamundësia ekonomike, largësia, bëjnë që fëmijët të mësojnë këtu. Ndonëse askush nuk do, janë të detyruar për një sërë faktorësh dhe arsyesh.
Go to Admin » appearance » Widgets » and move a widget into Footer2 Widget Zone
Go to Admin » appearance » Widgets » and move a widget into Footer1 Widget Zone
als_Latn als_Latn als_Latn als_Latn als_Latn swe_Latn als_Latn eng_Latn eng_Latn